کتاب،کتاب اِنت
اضغر زھیر
گلوبل کمپیوٹرائزڈ لائبریری بزاں جی سی ایل ءِ لیکہ ءِ آھگ ءَ پد مردماں  ہمے ترس ءَ گور جتگ کہ چو مہ بیت کتابءِ ارزشتءُُ بستار ءِ بام ءِ کروس وتی گڈی بانگءَ بہ دنتءُُ چاپءُُ شنکاریءِ تمردیں اولاک اوں وتی بارءَ پہ ابد بہ بوجیت۔بلئے اسل ءَ چوش نہ انت، اے مپتیں تُرس یے،پرچاکہ جہازءِ آہگءَ پد اوں اُشتر کارمرز بوہگءَ انت۔ماں جہانءِ دامنءَ انٹرنیٹءُُ ایمیلءِ ودی بوہگءَ پد اوں کاگدءُُ ٹپال انگہ زندگ انت۔جاپانءَ دنیاءَ را Calculatorداتگ،بلئے وت انگتہ وتی حسابءُُ کتابءَ ربیتی دارک ءُُ لٹکانی سرا کنگءَ انت۔گشگءِ مول ایش انت کہ اگں تو یک چیزے دارگ بہ لوٹ ئے،تہ آئیءَ داشت کنئے۔لہتیں انچیں چیزءُُ ربیت است انت کہ آ برمی انت،ہلاس بوت نہ کن انت،بلئے ایشیءِ دیم پہ دیم ءَ دگہ لہتیں چیزءُُ ربیت انچیں است انت کہ آ بید ابرمی انت،گڈا آ وہد ءُُ دیمرئیءِ ہمرائی ءَ گار ءُُ گور بنت۔
 کتاب،کاگدءُُ شنکاریءَ من نبشتہ کاریءُُ لبزانکءِ ابرم گشاں،ایشیءِ بستار زی،مرچیءُُ ہمے پیمءَ آیکیءُُ دُور آیکیءَ مانیتءُُ پشت کپیت۔
 دنیابلّےGCLِٗ ءِ لیکہءَ دیما کاریت،آئزک ایسی موف پیادگیں گاڑیءِ گمانءَ گپ کنت، ماں spaceءَ فیکٹریءُُ کارخانہ جوڑ کنگءِ لیکہ بہ بیت کہ ماہءُُ مُشتریءِ سرا آبادیءِ گپءُُ ترانءُُ دگہ بازیں سائنسی،ٹیکنالوجیءُُ الیکٹرانک ساچکاری بہ بنت،اے درست کتابءِ منتوار انت۔کتاب،کتاب اِنت۔
 دگہ گپے ایش انت کہ اے درستیں چیزچہ لس مہلوکءِ دسرسءَ ڈنّ انت/بنت۔
 اے درستیں گپاں ابید اگں ما وتی لبزانک یا آزمانکءِ Qualityءَ گوں آدگہ زبانانی لبزانکءُُ آزمانکاں دیم پہ دیم بکناں،تاں یک انچیں مزنیں تزّگءُُ spaceیے گندگءَ کیت کہ چہ مردمءِ گمان ءَ ڈنّ انت۔چوکہ یک دہکانے گوں چادرءُُ سستگیں سواساں ہمے وابءَ گندیت کہ آ ماہءِ سرا شتگءُُ خلائی شٹلءَ گوں Steam shovelءَ کارءَ انت۔
 انوگیں دورءَ کہ سائنسی فکشن،نفسیاتءُُ فلسفہ،ٹیکنالوجی،علمی،تجریدی،علامتیءُُ دگہ باز نوک نوکیں بُن گپانی سرا آزمانکءَ دیمرئی کتگ۔
 بوت کنت،اے سیلابءِ دیما منی آزمانک بوچءُُ لیپگ بہ بنت۔بوت کنت آیوکیں دورءَ منی آزمانک وانگ مہ بنت،بلئے گوستگیں دورءِ تجربگانی شمارءَ اتک کن اَنت۔اے اوں بوت کنت منی آزمانک استیں دورءِ لبزانکی جنزانی کیلوءَ اتک مہ کن انت۔چو کہ دیمروئی دوست،سررئیلزم، جدیدیتءُُ ما بعد جدیدیت،وجودیت پسندءُُ دگہ بازیں پُلءُُ کنٹگانی ہارءِ دیما اوشتات مہ کن اَنت۔بلئے ہمے کہ منی مارشت انت،ہمے کہ منی چاگردءِ جیڑہ انت،ہمے کہ راستی انت۔ایشاں من پدر کنگءِ گناہءَ الّم وتی نزوریں کوپگاں زوراں۔
 تو جدیدیتءُُ دیمروئیءِ نیمگا چوں شت کنئے؟وہدے کہ تئی چاگرد جیڑہءُُ پُوتینک ایں ربیّتانی کنٹگاں کماہگ بوتگ۔
 سردوؔ گشیت من دادکؔءَ را گشتگ کہ تو پرپٹءِ چلائینگ پرچا نہ سیکھ ئے؟
 گڈا زانئے۔دادکؔءَ چے گشتگ؟
 گوں من اینچو نہ بیت۔پرپٹءِ ہشتادءُُ ہشت ازباب انت۔پرّگ یے دو انت،من کانٹاں بداراں۔اگں کلچءُُ بریکانی ہیال داری ءَ بکناں۔بریک اوں دو انت،یکے پُشتءَ انت،یکے دیمءَ انت۔پدا یک ریس یے، یک گئیرے اینچو یکپارگی کجا دارگ بیت۔
 گہتر ہمیش انت،من پیادگءَ تربتءَ رواں۔
 آ پیادگءَ تربتءَ وَ سر بوت،بلئے اچ من رند ترا۔
 باز مردم ہمے سرپد بیت کہ منی آزمانکانی بُن گپ مزئیں پتءِ زمانگءِ بُن گپ اَنت،وہدیکہ انوں نوک نوکیں بُن گپ دیما اتکگ اَنت۔
 اے گپءِ پسوءَ من بس!ہمنچو گشاں کہ بیا من تو وتی چاگردءَ چہ گردو،پوتینکءُُ بید ابرمی ربیّتءُُ دوداں چہ در کناں۔علم، سائنس، ٹیکنالوجی ءِ راہ ءَ راہ گیج آں۔گڈا منی سرہال ءُُ بُن گپ وت سرا وت بدل بوہان بنت۔
 اصغر زہیرؔ
۹۲ اگست۴۱۰۲